text: Всичките мачове от фазата на елиминациите Ла Фурия спечели с резултат 1:0. На осминафиналите бяха сразени комшиите от Португалия, след това на четвъртфиналите – Парагвай. На полуфинала бе големия сблъсък с Германия, който бе повторение на финала на Евро 2008. Карлес Пуйол вкара победния гол. За да се стигне до финала с Холандия. Ариен Робен пропусна идеален шанс да донесе победата на Холандия, но редовното време завърши без голове. Иниеста вкара решителното попадение в 116-ата минута.
  Световното в ЮАР ще се помни и с два големи провала. Световният шампион от 2006 г. Италия отпадна още в групата, като регистрира най-слабото си представяне на световно първенство – само 2 точки и последно място в групата. Адзурите стартираха с две равенства срещу Парагвай и Нова Зеландия, но в решителния мач паднаха от Словакия 2:3.
  Световният шампион от 1998 и финалист от 2006 Франция пък бе още по-зле. Петлите взеха само 1 точка в групата с Уругвай, Мексико и ЮАР. Домакините станаха първите, които не успяха да излязат от групата си в историята на световните финали. ЮАР взе 4 точки, колкото и Мексико, но остана трети в групата с по-лоша голова разлика.
  Изненадата на турнира бе Уругвай, който стигна до полуфинал, където отстъпи на Холандия с 2:3. Холандците пък изхвърлиха петкратния първенец Бразилия на четвъртфиналите с успех 2:1.